WIND Hellas

Ιστορία

Ξεκίνησε με το όνομα Telestet στα μέσα του 1992 ιδιοκτησία της νεοϊδρυθείσας τότε STET Hellas Τηλεπικοινωνίες Α.Ε.Β.Ε. θυγατρικής της ομότιτλης τότε Ιταλικής STET – Società Finanziaria Telefonica με πρώτη έδρα την Αθήνα. Ήταν η πρώτη εταιρεία στην Ελλάδα που της χορηγήθηκε άδεια δημιουργίας εθνικού δικτύου υπηρεσιών κινητής τηλεφωνίας (GSM) από το Υπουργείο Μεταφορών και Επικοινωνιών στις 30 Σεπτεμβρίου του ίδιου έτους.
Για να αποκτηθεί η συγκεκριμένη άδεια η Telestet επένδυσε το ποσό των 30 δισ. δρχ. (88 περίπου εκατ. ευρώ) όπου αποτελούσε μία από τις μεγαλύτερες επενδύσεις στην Ελλάδα μετά το τέλος του Δευτέρου Παγκοσμίου Πολέμου.
Στα τέλη του 1992, η STET Hellas μεταφέρεται στο Μαρούσι ενώ έξι μήνες μετά (29 Ιουνίου 1993) πραγματοποιείται η πρώτη κλήση από κινητό τηλέφωνο στην Ελλάδα. Τον Μάιο του 1997, η Telestet λανσάρει πρώτη στην Ελλάδα την υπηρεσία καρτοκινητής Bfree, ενώ έναν χρόνο μετά, γίνεται η πρώτη ελληνική εταιρεία κινητής τηλεφωνίας που εισάγεται στις διεθνείς αγορές, στα χρηματιστήρια του Άμστερνταμ και της Νέας Υόρκης. Την Πέμπτη 23 Σεπτεμβρίου 1999, η Telestet λανσάρει τον πρώτο αποκλειστικό δορυφόρο στην Ελλάδα, ονόματι Iridium (Ιρίδιο).
Τον Ιούνιο του 2001 η Telestet ήταν η πρώτη εταιρεία τηλεπικοινωνιών στην Ελλάδα και μία από τις πρώτες στον κόσμο που απέκτησε το πιστοποιητικό διαχείρισης ISO 9001:2000 ενώ παράλληλα τίθεται σε λειτουργία η υπηρεσία GPRS. Τον επόμενο μήνα, χορηγήθηκε άδεια υπηρεσίας UMTS επενδύοντας το ποσό των 146,7 εκατ. ευρώ, και η οποία τέθηκε σε λειτουργία στις 27 Ιανουαρίου 2004. Κατά το 2002 και το 2003 αντίστοιχα η STET Hellas προχώρησε στις εξολοκλήρου (μέσω συγχώνευσης) απορροφήσεις των θυγατρικών: Telepolis Α.Ε. με έτος ίδρυσης το 1999, και Telesoft Ελλάς Α.Ε. με έτος ίδρυσης το 1996.

TIM Hellas

Στις 8 Φεβρουαρίου 2004, το εμπορικό σήμα της εταιρείας άλλαξε σε TIM Hellas, ιδιοκτησία της μετονομασθείσας και ομότιτλης TIM Hellas Α.Ε.Β.Ε. θυγατρικής της ομότιτλης TIM S.p.A. (Telecom Italia Mobile) που είναι μέρος της Telecom Italia η οποία συγχωνεύτηκε με την STET εφτά χρόνια πριν και μέλος της Freemove, του μεγαλύτερου τηλεπικοινωνιακού οργανισμού στην Ευρώπη, που αποτελείται από την Γαλλική Orange, την Deutsche Telekom και την Σουηδική Telia Company.
Στις 4 Απριλίου 2005, η TIM S.p.A. πούλησε το 80,87% της συμμετοχής της στην TIM Hellas μέσω κεφαλαίων που έχουν εγκριθεί από την Βρετανική Apax Partners και την Αμερικανική TPG Capital - Texas Pacific Group. Η συναλλαγή ανήλθε σε 1.114,1 εκατ. ευρώ ενώ η αποτίμηση της TIM Hellas ανήλθε σε 1.600 εκατ. ευρώ (16,43 ανά μετοχή) και ως επί το πλείστον ολοκληρώθηκε μετά την τελική έγκριση των κρατικών αρχών τρεις μήνες μετά. Την περίοδο εκείνη, η TIM Hellas εξαγοράζεται και απορροφάται από την Troy Gac Α.Ε. πρώην ACV Finance με έτος ίδρυσης το 2003, για να μετατραπεί στη νέα TIM Hellas.
Στις 31 Ιανουαρίου του 2006 η TIM Hellas εξαγοράζει την Q-Telecom για 350 εκ. ευρώ, η οποία απορροφάται εξολοκλήρου, ένα χρόνο αργότερα.

WIND Hellas

Στις 7 Φεβρουαρίου 2007, η Apax Partners και η TPG Capital ανακοίνωσαν ότι η TIM Hellas αγοράστηκε από την Weather Investments (νυν Wind Telecom) μια ιδιωτική επενδυτική εταιρεία τηλεπικοινωνιών για 500 εκ. ευρώ από τα κεφάλαια συν καθαρή οφειλή ύψους 2,9 δισ. ευρώ. Η εταιρεία αυτή ανήκε στον αιγύπτιο μεγιστάνα Naguib Sawiris ενώ από το 2011 ανήκει στην Ολλανδική και πολυεθνική VEON ιδιοκτησία της Ρωσικής Alfa Group και της Νορβηγικής Telenor.
Σχεδόν τέσσερις μήνες μετά (5 Ιουνίου) το εμπορικό σήμα της εταιρείας άλλαξε σε WIND Hellas ιδιοκτησία της μετονομασθείσας και ομότιτλης WIND Hellas Α.Ε.Β.Ε. θυγατρικής της ομότιτλης τότε Ιταλικής Wind Telecomunicazioni SpA η οποία στα τέλη του 2016 συγχωνεύτηκε με την H3G SpA (3 Italia) για τη δημιουργία της Wind Tre SpA η οποία επίσης ανήκει στην Ολλανδική και πολυεθνική εταιρεία VEON χωρίς να έχει κάποια σχέση με την μητρική TIM SpA.
Τον Οκτώβριο του 2007 εξαγοράζει την Tellas (πρώην Evergy με έτος ίδρυσης το 2001) πάροχο σταθερής τηλεφωνίας την οποία κατείχε η ΔΕΗ λανσάροντας υπηρεσίες διαδικτύου, σταθερής και κινητής τηλεφωνίας σε έναν ενιαίο λογαριασμό με ειδικές εκπτώσεις, και η οποία απορροφά έναν χρόνο αργότερα την WIND Hellas για να μετατραπεί εξολοκλήρου στη νέα WIND Hellas - Τηλεπικοινωνίες Α.Ε.Β.Ε.
Στα τέλη του 2010, η WIND Hellas εξαγοράζεται από 6 διεθνή επενδυτικά κεφάλαια, τα οποία διαχειρίζονται συνολικά περισσότερα από 80 δις. δολάρια. Για την εξαγορά της εταιρείας εισφέρουν 420 εκατ. ευρώ, ποσό που αποτελεί τη μεγαλύτερη ιδιωτική επένδυση στην Ελλάδα, τα τελευταία δύο χρόνια.
Τον Ιούνιο του 2011, η WIND Hellas ξεκινά τον εκσυγχρονισμό του δικτύου της σε όλη την Ελλάδα σε συνεργασία με τη Huawei έργο που ολοκληρώνεται το 2014 δημιουργώντας το πιο γρήγορο δίκτυο κινητής τηλεφωνίας στη χώρα με ταχύτητες ως και 42 Mbps για πραγματική εμπειρία κινητής ευρυζωνικότητας, ενώ έξι μήνες μετά ανανεώνει τα δικαιώματα χρήσης συχνοτήτων στο φάσμα GSM 900 καταβάλλοντας, από ίδια κεφάλαια, το ποσό των 92,3 εκατ. ευρώ, μία μεγάλη επένδυση για την ελληνική οικονομία. Τον Σεπτέμβριο του 2012 συνάπτει στρατηγική συνεργασία με τον Όμιλο Εταιριών Πάνου Γερμανού για την αποκλειστική διάθεση του συνόλου των υπηρεσιών της από το δίκτυο καταστημάτων του Ομίλου (Public, Multirama κ.ά.)
Τον Ιούνιο του 2013 η WIND Hellas υπογράφει στρατηγική συνεργασία με την Vodafone Greece για τη μερική κοινή χρήση του δικτύου κινητής επικοινωνίας 2G/3G, κυρίως στην περιφέρεια και περιορισμένα σε μερικές αστικές περιοχές, ενώ την ίδια περίοδο αποκτά το 33% του μετοχικού κεφαλαίου της Forthnet. Τον Οκτώβριο του 2014, αποκτά δικαιώματα χρήσης ραδιοσυχνοτήτων από την Εθνική Επιτροπή Τηλεπικοινωνιών και Ταχυδρομείων για δύο τμήματα (2 x 10 MHz) στη ζώνη των 800MHz και επίσης για τέσσερα τμήματα (2 x 20MHz) στη ζώνη των 2600MHz, συνολικής αξίας 121,825 εκατ. ευρώ.

Καρτοκινητή

Το Wind F2G και η Q-Telecom είναι καρτοκινητές της εταιρίας και προσφέρουν ξεχωριστά πακέτα υπηρεσιών για τους συνδρομητές της.

Σήμερα

Σήμερα οι συνδρομητές κινητής τηλεφωνίας στην Ελλάδα ανέρχονται στα 18.198.884 με ποσοστό διείσδυσης 170% (τέλη Ιουνίου 2010) και η Wind κατέχει το 23% των συνδρομητών με 4.191.700 ενεργές γραμμές. Οι αριθμοί των συνδρομητών της ξεκινούν με 693 (έχει εξαντληθεί σε μεγάλο βαθμό, αλλά υπάρχει) και 699 (μέσω της απορροφούσας Q-Telecom) αλλά και από 690 (οι καινούργιοι αριθμοί που εκδίδονται πλέον). Ωστόσο, όλοι αυτοί οι αριθμοί δεν ανήκουν απαραίτητα σε συνδρομητές της Wind λόγω της φορητότητας του αριθμού για δίκτυα κινητής τηλεφωνίας.
Από το 2017, η Wind έχει μια αποκλειστική σύμβαση με τον τηλεοπτικό σταθμό ΣΚΑΪ, ως διαφήμιση της μάρκας στο τηλεπαιχνίδι επιβίωσης Survivor.
Είναι, το τρίτο δίκτυο κινητής τηλεφωνίας στην Ελλάδα, βάσει συνδρομητών.

Wind Vision

Στις 25 Απριλίου 2018 παρουσιάστηκε από τον Νάσο Ζαρκαλή, στο Μουσείο Σύγχρονης Τέχνης, η νέα υπηρεσία της Wind. Αποτελεί την 10η στον κόσμο Android TV, δηλαδή χρειάζεται ένα καλώδιο, ένας αποκωδικοποιητής και μία κλασσική "έξυπνη" τηλεόραση. Επιτρέπει στα μέλη της ίδιας οικογένειας να βλέπουν, την ίδια στιγμή, άλλα προγράμματα, σε άλλες οθόνες, τηλεόραση, κινητό, τάμπλετ. Η υπηρεσία παρέχει συνοπτικά: Catch up, επανεκκίνηση ζωντανού προγράμματος, μετατροπή του smartphone σε τηλεχειριστήριο, και δυνατότητα σύνδεσης εξωτερικών συσκευών. Επιπλέον υπάρχει η δυνατότητα για 3 μήνες δωρεάν συνδρομή Netflix εάν υπάρχει σύνδεση WIND ADSL ή 6 μήνες δωρεάν συνδρομή Netflix για συνδέσεις WIND Fiber (50, 100 & 200 Mbps). Υπάρχουν και κανάλια για ενηλίκους. Η Wind Vision είναι διαθέσιμη μόνο για συνδρομητές της Wind.